**Manje je više**

**(Laička kolumnica [159])**

**Glosa o samoći**

Dok u jesensko predvečerje ispredam ove retke, u fizičkom sam smislu okružen *samoćom*. Oko mene su, doduše, drage stvari poput pokućstva, knjiga, kompaktnih i vinilnih ploča, stolnog računala, radija i pomagala koja mi olakšavaju osmišljavanje pozemljarske svakodnevice. Zaogrnut sam prigrljenom samoćom kao majstorski po mjeri skrojenim i vješto sašivenim kućnim haljetkom što me pouzdano grije, bodro rastjerujući potištenu *samost*, namrgođenu *samotnost*, neskrivljenu *usamljenost*. *Bogozovna* samoća moj je dragovoljni, od Svevišnjega dopušteni i blagoslovljeni *izbor*, a laička kolumnica koju čitate jedan je od zrelih plodova osmišljena samovanja.

Prvo ovonedjeljno misno čitanje iz Knjige Postanka (2, 18-24) započinje pragmatičnim riječima: *Reče Gospodin Bog: „Nije dobro da čovjek bude sâm!...“* Pa ipak je oko nas podosta onih koji spletom okolnosti žive sami. Strah od *zubate* samoće česta je pojava. Prate ga mučan osjećaj napuštenosti, nesigurnosti i neizvjesnosti, a ako mu se valjano i energično ne suprotstavimo, kadar je bolno poljuljati sklisko tlo pod umornim samačkim nogama i svoju nevoljnu žrtvu strovaliti u grotlo turobne tjeskobe. Od osamljujućeg straha teško je pobjeći, jer se neki ljudi usred mnoštva uskomešane svjetine svejednako osjećaju usamljenima. Neprihvaćena samoća može prerasti u nesnosnu patnju koju pečalni nesretnici naprosto ne uzmažu izdržati.

Iz svega navedenoga razvidno je da je samoća složena datost koja smjera postati *stanje duha*, a ne protivi se ni tome da preraste u *okorjelo držanje* što se iscrpljuje u samohranoj samoživosti. Budući da nam je dragi Bog dao sposobnost stvaralačkog oblikovanja života, na nama je da samoću, podarivši joj vrednotama podzidan *smisao*, modeliramo kao izvanjski životni okvir. Unutar granica te oaze dovoljno je mjesta za kreativnost kojom ćemo duhovno obogatiti svijet oko sebe. Iz stvaralačke samoće iznjedrena su zadivljujuća umjetnička remek-djela, genijalni izumi i pronalasci.

Milosrdni Bože, hvala Ti što se u liku dragih ljudi rasprostireš mojom samoćom. Ražari u nama duh bliskosti i čovjekoljubna zajedništva!

Sead Ivan Muhamedagić